1I tzij-i are i u 'alijinsam i Dios che i Jesucrísto, man craj ire caquetamaj i je re ire wach i ca 'ani tan. I Jesucrísto xu tak li u ángel wu' yin, in ma Wan, chi in rajchac ire. Queje xu 'an ire ile, cu 'alijinsabej re chwe wach cakil na. 2Yin in tz'ibam ronojel wach i wilom, wach in tom, chi u bim i Dios, xak i Jesucrísto; lic sak laj tzij ile. 3'Utz re ire chi crajlaj i tzij-i chi u 'alijinsam i Dios chake, xak 'utz que ique chi quiqui ta i rajlaxic, xak quiqui cojo, man ya caka jek rilic ni'pa tak iri. 4Yin in ma Wan, quin tz'ibaj bi i tzij-i chiwe yix ix wukub tzobaj re i Dios pa tak tinimit re i jyub Asia. Cwaj yin 'o ni 'utz re i Dios piwi, xak 'o ni quicotemal pi c'ux chi ca pe ru' ire chi 'ax 'o wi, xak c'a are 'o wi wo'or, xak are wi que'e 'ij sak chirij. I 'utz, xak i quicotemal-le, ru' i Dios ca pe wi, xak cu' i wukub tewalil chi je 'o chuwach i chom laj cubibal, pa cul wi ire; 5xak ru' i Jesucrísto ca pe wi. Are ire-le u 'alijinsam i sak laj tzij re i Dios chake; are ire i nabe xwalij che i camic; are ire 'o pu'ab cu 'at tzij piquiwi i nimak tak 'atol tzij re u wach i jyub ta'aj. Are ire, c'ax coj u na'o, xak oj resam chupam i ka mac rumal u camic. 6Are ire u 'anom chake oj 'atol tzij, xak u 'anom chake oj aj cojol qui tzij i winak chuwach i Dios, co'onbej-re chake oj aj patanib chirij u Dios ire, chi xak are u Kajaw. ¡Chocsax u 'ij ire que'e 'ij sak chirij; chu 'ana u 'atbal tzij ronojel 'ij sak! Amen (queje ile cakaj). 7¡Chitape', i Crísto ca c'un pa sutz'! Conojel lic quiquil na; xak queje ique chi xe 'anaw c'ax che, xak quiquil ni u wach. Conojel i winak chuwach i jyub ta'aj que o' na, are quiquil u wach. Katzij, queje ni ile que'elok. 8Cu bij i Kajwal: "Yin in u xebal ronojel i 'olic, xak yin in q'uisbal-re. In pacha i queb tz'ib A y Z." Queje ile cu bij i Kajwal Dios chi 'atz u cho'ab, ire chi 'ax 'o wi c'a chu xebal 'ij sak, xak c'a are 'o wi wo'or, xak are wi que'e 'ij sak chirij. 9Yin, chi in ma Wan, lic in iwachalal; lic junam iwu' yix coj tijin chu tijic uyej; xak junam iwu' yix 'o ke che i 'atbal tzij re i Dios; xak junam iwu' yix 'o i u nimal ka c'ux chi ca pe ru' i Jesucrísto. In 'o te prexil che i jyub Pátmos u bi, xa rumal u paxsaxic u tzij i Dios, xak rumal u bixquil i sak laj tzij chi u 'alijinsam i Jesucrísto chake. 10Are in 'o wi chila, chupam jun domíngo xc'un u Tewal i Dios wu', y xrajawin pinwi. Are 'uri, xin ta jun nim laj ch'awbal chwij, pacha u ch'awbal jun trompet. 11Xu bij i tzij-i: —Yin in u xebal ronojel i 'olic, xak yin in q'uisbal-re; in pacha i queb tz'ib A y Z —xcha—. Cha tz'ibaj chuwach wuj wach i cawil na, te'uri cha taka bi cu' i wukub tzobaj re i Dios pa jyub Asia. Cha taka bi chique i je 'o pa tinimit Efeso, xak pa tinimit Esmírna, xak pa tinimit Pérgamo, xak cha taka bi chique i je 'o pa tinimit Tiatíra, xak pa tinimit Sárdis, pa tinimit Filadélfia, xak pa tinimit Laodicéa —xu bij chwe. 12Are 'uri xin pisquilij wib, quin takejbej-re pachin ca ch'a'at wu'. Are xin 'an ile, xwil wukub ticbal cantil, lic óro. 13Pa nic'aj re i wukub ticbal cantil-le, xwil jun, pacha achi; i u 'u' lic kajnak c'a chuwi rakan; i yut'bal u wach u c'ux, lic óro. 14I u wi che u jolom, lic sak 'oto'oj, pacha ca tzun i rismal chij, xak pacha u sakil i sutz'. Y u tzunbal i u ba'wach, pacha ca tzun u rep 'a'. 15I rakan lic ca walch'inic, pacha ch'ich' ca walch'inic chi lic 'uytal rij; pacha jun ch'ich' 'elnak pa 'a', lic ca walch'inic. I u ch'awbal, lic nim, pacha u ch'awbal jun nim laj ya co' u pam. 16Pu 'ab wikabim, ruc'am wukub ch'umil. Pu chi' xel jun espáda, jutut u tzam, lic 'o u ware c'ulala. I u palaj, lic ca walch'inic, pacha u tzunbal i 'ij are lic sa'ij. 17Yin, are xwilo, xin tzak chuwach ire pacha xin camic. Ire xu coj u 'ab wikabim pinwi, y xu bij chwe: —Ma xij awib chwe; yin in u xebal ronojel i 'olic, xak yin in q'uisbal-re. 18Yin i jun chi lic in c'aslic, tupu xin camic; xui-ri wo'or, lic in c'aslic ronojel 'ij sak. Yin, 'o i 'atbal tzij pin'ab puwi i camic, xak puwi i qui q'uijibal i camnak. 19Cha tz'ibaj 'ut, wach cat tijin chi rilic; quin 'alijinsaj na chawe wach ca tijin u 'anic wo'or, xak wach tak ca pe na. 20Wo'or quin bij chawe wach usuc' i wukub ch'umil awilom pin 'ab wikabim, xak i wukub ticbal cantil óro. I wukub ch'umil-le, je are qui ángel i je wukub tzobaj re i Dios chila pa Asia. Xak i wukub ticbal cantil, je are i wukub tzobaj-le.
APOCALIPSIS 1